Marie Bjerre (V), 2020-02-20:
Tak til ministeren for talen, og tak for forklaringerne.
Men selv om forklaringerne og ambitionerne er gode, er de jo ikke meget værd, al den stund vi ikke er blevet klogere på, hvordan den grønne omstilling i almindelighed og iblandingskravet i særdeleshed skal se ud.
Venstre – jeg tror også, at jeg kan tale på vegne af andre partier, der er her i dag – savner simpelt hen, at ministeren tager et initiativ og indkalder til nogle forhandlinger, gerne snart og inden sommerferien.
Allerede i efteråret, da vi forhandlede om iblandingskravet for 2020, opfordrede Venstre regeringen til at indkalde til sideløbende forhandlinger.
Det er faktisk tilbage i oktober måned, at vi kom med den opfordring.
Vi gentog faktisk vores opfordring i den betænkning, der blev afgivet, da vi behandlede lovforslaget om iblandingskravet i december måned sidste år.
Nu er vi snart i marts måned, og vi ved stadig væk ikke, hvordan kravet kommer til at se ud, når 2020 går på hæld.
Vi vil meget nødig ende i samme situation her i efteråret.
En måned før årsskiftet kendte brændstofleverandørerne reelt set ikke iblandingskravet for 2020, og der er nu igen usikkerhed om 2021.
Brændstofleverandørerne indgår langsigtede kontrakter, forbereder og indgår kontrakter i god tid.
Iblandingskravet eller CO 2 -fortrængningskravet, som jeg også meget gerne vil drøfte i dag, bør derfor være gennemskueligt og langsigtet.
Jo, jeg hørte godt, hvad ministeren sagde i sin tale, ligesom Venstre godt ved, at regeringen er meget ambitiøse, når det kommer til klimapolitikken, men helt ærligt: Ambitioner uden handling er som biler uden brændstof – man kommer ikke nogen vegne.
Og det gør Socialdemokratiet heller ikke.
Jeg anerkender også det, ministeren sagde om, at vi ikke kan løse klimaudfordringerne med snuptagsløsninger, men vi kan altså heller ikke løse klimaudfordringerne ved ikke at have nogle langsigtede løsninger eller ved ikke at gøre noget, ved ikke at starte op på reelle forhandlinger og ikke engang drøfte det.
Venstre vil gerne indgå i forhandlinger, der sikrer, at vi ved, hvad der gælder efter 2020 for alternative drivmidler.
Vi vil gerne have et iblandingskrav på niveau med 2020 og krav til avancerede biobrændstoffer.
Vi vil gerne have det på plads hurtigst muligt, og vi vil gerne fremtidssikre det, så vi ikke står om et år og har samme usikkerhed om 2022.
Her på falderebet vil jeg gerne gentage nogle af de vigtigste pointer.
For det første er det altafgørende, at vi nu finder ud af, hvordan iblandingskravet for 2021 skal se ud.
Ingen, som i absolut ingen, kan være tjent med et forhandlingsforløb som det, vi oplevede i efteråret sidste år.
Det var simpelt hen utilfredsstillende.
Den situation vil vi ikke stå i igen i det kommende efterår.
Det er trods alt derfor, vi har indkaldt til den her debat.
For det andet bliver vi nødt til at starte på nogle sideløbende forhandlinger allerede nu, for, som jeg sagde tidligere: Klimaforandringerne venter ikke på, at Socialdemokratiet tager initiativ.
Vi skal bygge klimabroen, mens vi kører på den.
For det tredje ville det være rart, hvis initiativerne kunne blive så konkrete, at der rent faktisk bliver noget at tale med regeringen om, ikke mindst om nogle mere langsigtede løsninger.
Tak for ordet.
Der var jo flere elementer i det spørgsmål.
I forhold til det indledende med biobrændstofloven og hvordan den er opbygget, vil jeg sige, at ja, det handler om et iblandingskrav.
Vi ser gerne i Venstre, at vi i højere grad kan tale om et CO 2 -fortrængningskrav, så vi i højere grad får fokuseret på de biobrændstoffer, som er CO 2 -fortrængende, og så vi helt slipper for brugen af palmeolie.
Det har vi heldigvis ikke i Danmark længere, men vi skal jo gerne have en lovregulering, der faktisk tilskynder til, at vi får de mest grønne biobrændstoffer på markedet.
Og det er også derfor, vi har initieret den her debat, altså for netop for at få klarlagt de rigtige lovgivningsrammer for at sikre, at vi får de rigtige grønne biobrændstoffer, avancerede biobrændstoffer.
Og ja, de er dyrere, og ja, det er vi villige til at prioritere.